CELEX: 32013R1127
Language: ro
Date: 2013-11-07 00:00:00
Title: Regulamentul de punere în aplicare (UE) nr. 1127/2013 al Comisiei din 7 noiembrie 2013 de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Montasio (DOP)]

13.11.2013   
            
            
               RO
            
            
               Jurnalul Oficial al Uniunii Europene
            
            
               L 302/1
            
         REGULAMENTUL DE PUNERE ÎN APLICARE (UE) NR. 1127/2013 AL COMISIEI
   din 7 noiembrie 2013
   de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Montasio (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 53 alineatul (2) al doilea paragraf,
   întrucât:
   
               (1)
            
            
               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Montasio”, înregistrată în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul de punere în aplicare (CE) nr. 355/2011 (3).
            
         
               (2)
            
            
               Scopul cererii este modificarea caietului de sarcini prin precizarea metodei de obținere.
            
         
               (3)
            
            
               Comisia a examinat modificarea în cauză și a hotărât că este justificată. Deoarece modificarea este minoră în sensul articolului 53 alineatul (2) al treilea paragraf din Regulamentul (UE) nr. 1151/2012, Comisia o poate aproba fără a recurge la procedura stabilită la articolele 50-52 din respectivul regulament,
            
         ADOPTĂ PREZENTUL REGULAMENT:
   Articolul 1
   Caietul de sarcini al denumirii de origine protejate „Montasio” se modifică în conformitate cu anexa I la prezentul regulament.
   Articolul 2
   Documentul unic consolidat care reia elementele principale ale caietului de sarcini figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 noiembrie 2013.
      
         
            Pentru Comisie, pentru președinte
         
         Dacian CIOLOȘ
         
            Membru al Comisiei
         
      
   
   
      (1)  JO L 343, 14.12.2012, p. 1.
   
      (2)  JO L 148, 21.6.1996, p. 1.
   
      (3)  JO L 98, 13.4.2011, p. 6.
   
      ANEXA I
      Se aprobă următoarea modificare a caietului de sarcini al denumirii de origine protejate „Montasio”:
      
         Prima modificare
      
      Fraza: „Laptele utilizat trebuie să provină din mulgerea de seară și din cea de dimineață, până la maximum patru mulgeri consecutive” este înlocuită cu următoarea frază: „Laptele trebuie să provină din mulgeri consecutive și trebuie colectat în termen de patruzeci și opt de ore de la prima mulgere”.
      Inițial, laptele livrat în intervalul de 48 de ore provenea din singurele mulgeri tradiționale, care erau în număr de 4. După introducerea mulgerii automate, poate crește numărul mulgerilor consecutive posibile într-un interval de 48 de ore. Prin urmare, intervalul de timp a fost menținut; a fost modificat doar numărul total al mulgerilor. Din punct de vedere tehnic și științific, utilizarea unor sisteme automate de mulgere nu influențează proprietățile laptelui; mai exact, compoziția sa este comparabilă din punct de vedere statistic, în ceea ce privește grăsimile și fracțiunile proteice, cu cea a laptelui obținut prin mulgere tradițională. Iar sănătatea vacilor este chiar îmbunătățită, deoarece aceste sisteme elimină stresul generat, în perioada de vârf a lactației, de practica limitării numărului de mulgeri la două pe zi. Posibilitatea mulgerii unor cantități mari de lapte de mai mult de două ori pe zi are, de asemenea, drept efect supunerea aparatului mamar și a sfârcurilor unui stres mai redus, ameliorând calitatea microbiologică a laptelui și reducând riscul apariției mamitelor.
      Recurgerea la aceste sisteme permite, de asemenea, ameliorarea comportamentului reologic al laptelui, prin care se măsoară capacitatea coagulării, care se reflectă atât într-o reacție mai rapidă a coagulului la efectul enzimelor, cât și în rezistența coagulului la acțiunea mecanică a aparatului menit să-l taie.
      
         A doua modificare
      
      Formularea actuală: „Laptele destinat producției de brânză «Montasio» DOP nu trebuie supus unor tratamente de pasteurizare și trebuie să fie însoțit de o analiză a fosfatazelor cu rezultat clar pozitiv.”
      Textul modificat: „Laptele destinat producției de brânză «Montasio» DOP nu trebuie supus unor tratamente de pasteurizare. Eventualele analize efectuate asupra laptelui tratat termic și destinat producției de brânză «Montasio» DOP trebuie să aibă drept rezultat o reacție clar pozitivă la testul fosfatazei.”
      De mai mulți ani, producătorii de brânză care desfășoară autocontroale supun laptele unui control sistematic, înregistrând în fiecare zi temperaturile de tranziție ale laptelui. Astfel, testarea fosfatazei rămâne o metodă de analiză utilizată de organismul de control pentru a verifica respectarea dispozițiilor caietului de sarcini. Acest control se efectuează pe baza unei analize de risc.
      
         A treia modificare
      
      Textul actual: „Brânza «Montasio» DOP este produsă cu respectarea următoarei secvențe de operațiuni:
      
                  06)
               
               
                  încălzire la 42-48 °C și rulare departe de sursa de căldură timp de 20-30 de minute;».
               
            Textul propus:
      
                  „06)
               
               
                  încălzire la + 42-48 °C și mărunțirea coagulului departe de sursa de căldură timp de cel puțin 10 minute;”.
               
            S-a constatat că aceste două etape (încălzirea și mărunțirea ulterioară a coagulului după luarea de pe foc) pot varia mult în funcție de condițiile tehnice și tehnologice existente.
      În ceea ce privește utilajele, unitățile de producție a brânzei „Montasio” utilizează fie cuve de cupru (de la 1 la 1,5 tone), fie cuve multifuncționale din oțel cu o capacitate între 3,5 și 8 tone.
      Utilizarea acestor două tipuri de cuve este un factor care determină timpul de încălzire a coagulului, vitezele de încălzire cu aburi fiind foarte diferite de cele care rezultă din procesul de prelucrare în curs.
      În ceea ce privește etapa mărunțirii coagulului departe de sursa de căldură, etapă în care se elimină o parte a zerului din coagul, aceasta depinde de temperatura maximă atinsă, de viteza de răcire a coagulului, care depinde la rândul ei de tipul de cuvă utilizat, de cantitățile prelucrate în fiecare cuvă, de dimensiunea granulelor de coagul și de cantitatea de apă conținută, care va fi eliminată datorită temperaturii și amestecării.
      În plus, separarea sau scoaterea coagulului în vederea punerii în formă poate fi efectuată mai devreme sau mai târziu, în funcție de timpul necesar pentru desfășurarea operațiunii și de nivelul de automatizare disponibil.
      De exemplu, dacă coagulul este scos pe o masă pentru punere în forme pornind de la o cuvă multifuncțională aflată deasupra mesei respective, timpul necesar, pentru aceeași cantitate, este mai scurt decât cel necesar pentru scoaterea manuală cu ajutorul unei pânze de in pornind de la cuve de cupru.
      Dacă se ține cont și de faptul că momentul optim pentru scoaterea coagulului este stabilit de fiecare producător de brânză pe baza unor criterii de evaluare zilnice, a experienței și cunoștințelor personale etc., este necesar să se stabilească o durată minimă pentru încălzire și pentru mărunțirea cheagului departe de sursa de căldură.
   
   
      ANEXA II
      
         DOCUMENT UNIC CONSOLIDAT
      
      Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1)
      
      
         „MONTASIO”
      
      Nr. CE: IT-PDO-0317-0995-26.04.2012
      
         IGP () DOP (X)
      
      1.   Denumire
      
      „Montasio”
      2.   Statul membru sau țara terță
      
      Italia
      3.   Descrierea produsului agricol sau alimentar
      
      3.1.   Tip de produs
      
      
                  Clasa 1.3.
               
               
                  Brânzeturi
               
            3.2.   Descrierea produsului căruia i se aplică denumirea de la punctul 1
      
      „Montasio” este o brânză din lapte de vacă, maturată pe perioadă medie și îndelungată, cu formă cilindrică și margine exterioară dreaptă sau aproape dreaptă și cu fețe plane sau ușor convexe. Brânza „Montasio” este produsă din lapte nepasteurizat, utilizându-se doar fermenți lactici naturali sau fermenți autorizați. Perioada minimă de maturare este de 60 de zile, conținutul de umiditate fiind controlat prin eșantionare în a zecea și în a șaizecea zi de maturare. În a șaizecea zi de maturare, brânza „Montasio” DOP trebuie să prezinte următoarele caracteristici: umiditate maximă de 36,72 %; grăsime în substanța uscată: minimum 40 % greutate: 6-8 kg; diametru: 30-35 cm; margine exterioară: maximum 8 cm; coajă: netedă, regulată și elastică; pastă: compactă, cu câteva găurele; culoare: naturală, ușor spre galben-pai; aromă: caracteristică; gust: plăcut, ușor picant în cazul brânzei „Montasio” cu maturare îndelungată.
      3.3.   Materii prime (numai pentru produsele prelucrate)
      
      Brânza „Montasio” DOP este produsă din lapte obținut în ferme situate în aria de producție.
      Principalele rase crescute sunt Bruna alpina, Pezzata Rossa Italiana și Pezzata Nera.
      Nu se adaugă niciun conservat și nu este autorizat niciun tratament termic, cu excepția răcirii efectuate la o temperatură minimă de 4 °C.
      3.4.   Hrană pentru animale (numai pentru produsele de origine animală)
      
      Hrana bovinelor este constituită în proporție de 75-85 % din cereale brute, din nutrețuri verzi și uscate și din nutrețuri însilozate. Restul de 15-25 % hrană brută este constituit din concentrate și din nuclee proteice. Este permisă utilizarea suplimentelor minerale și vitaminice. Hrana vitelor provine în proporție de 60 % din aria geografică delimitată. Sunt interzise alimentele considerate în tradiția producerii de brânzeturi ca având efecte negative asupra procesului de producție, precum nutrețurile provenite de pe terenuri mlăștinoase sau aflate la marginile unor drumuri cu trafic intens. Nu sunt permise nici legumele, fructele și rapița și nici subprodusele rezultate din prelucrarea orezului, făinurile de origine animală, hrana industrială de uz medical, pulpa de sfeclă proaspătă, umedă sau însilozată, subprodusele procesului de fabricare a berii și a produselor distilate, nutrețurile însilozate (cu excepția fânului însilozat și a porumbului însilozat) și substanțele fermentate rezultate din prelucrarea industrială a fructelor, a sfeclei, a berii și a produselor distilate.
      3.5.   Etape specifice ale producției care trebuie să se desfășoare în aria geografică delimitată
      
      Întregul proces de producție (creșterea bovinelor și producția de lapte, coagularea, tratamentele aplicate coagulului, punerea în formă, scurgerea, sărarea și maturarea) trebuie să se desfășoare în aria delimitată la punctul 4.
      3.6.   Norme specifice privind felierea, răzuirea, ambalarea etc.
      
      —
      3.7.   Norme specifice privind etichetarea
      
      Identificarea produsului se face prin marcarea de către producător cu ajutorul benzilor de ștanțare personalizate, care imprimă codul producătorului, sigla provinciei și data de producție (anul, luna, ziua). „Marca de origine” a brânzei „Montasio” DOP este formată din cuvântul „Montasio” imprimat oblic, atât normal, cât și răsturnat (figura 1).
      Dacă produsul este obținut prin respectarea caietului de sarcini, această „marcă de origine” se aplică pe toate produsele societăților asociate sau neasociate.
      
         
      1. Marcaj la cald cu denumirea „Montasio” și cu o plăcuță cu mențiunea „PDM”
      2. Luna de producție 3. Ziua de producție 4. Codul de identificare al producătorului 5. Sigla provinciei VI. Anul de producție
      Logoul denumirii este format din litera M majusculă stilizată, sub care se află mențiunea „MONTASIO”. Acest logo trebuie reprodus întotdeauna cu fontul „HORATIO”, cu respectarea proporțiilor din figura 2 (de exemplu, 8 cm lățime per 6 cm înălțime).
      
         
      Dacă întregul proces de producție, de la obținerea laptelui și până la maturarea timp de minimum 60 de zile, are loc în ariile considerate a fi de munte (conform definiției din legislația națională în vigoare) și cuprinse în aria de producție a brânzei „Montasio” DOP, atunci pe eticheta acesteia poate figura mențiunea „prodotto della montagna” (produs montan). În acest scop, pe marginea exterioară se aplică o plăcuță cu mențiunea „PDM”, acronimul expresiei „prodotto della montagna”.
      În cazul brânzei „Montasio” DOP maturată mai mult de 100 de zile, la cererea voluntară a tuturor producătorilor asociați sau neasociați și în urma verificărilor pe care le efectuează, Consorzio per la Tutela del Formaggio Montasio poate marca la cald logoul denumirii (figura 2), în spațiul anume rezervat pe marginea exterioară.
      4.   Delimitarea concisă a ariei geografice
      
      Aria de producție a brânzei „Montasio” DOP cuprinde întregul teritoriu al regiunii Friuli-Venezia Giulia; din regiunea Veneto, întregul teritoriu al provinciilor Belluno și Treviso și o parte a teritoriului provinciilor Padova și Veneția, delimitată după cum urmează: „de la intersecția liniei de demarcare a provinciei Treviso cu linia de demarcare a provinciei Padova, de-a lungul acestei din urmă linii, până la întâlnirea cu autostrada Serenissima. Se continuă de-a lungul acestei linii până la podul-autostradă peste râul Brenta, apoi de-a lungul acestui râu până la gura de vărsare”.
      5.   Legătura cu aria geografică
      
      5.1.   Specificitatea ariei geografice
      
      Factorii naturali sunt legați de condițiile climatice ale ariei de producție, în mare parte montană și colinară, unde încă se mai practică păscutul și pășunatul alpin, toate acestea influențând calitatea nutrețurilor destinate alimentației vacilor de lapte.
      Brânza „Montasio” era înscrisă în lista de prețuri a localităților San Daniele și Udine din perioada 1773-1775, fapt care arată că această brânză era comercializată, nefiind un produs local sau destinat autoconsumului. Puternica legătură a brânzei „Montasio” cu aria de producție este demonstrată și de puternicul impuls pe care producția acestei brânze l-a dat dezvoltării cooperativelor. Brânza „Montasio” și tehnica sa de producție specifică s-au răspândit repede în Friuli și în partea orientală a regiunii Veneto, și nu doar datorită factorilor umani și instrumentali (precum apariția cooperativelor pentru lactate sau înființarea unei școli pentru tehnicieni în sectorul produselor lactate), astfel încât în anii ’60 s-a ajuns la remarcabila cifră de peste 650 de unități de producție a brânzei active. Această dezvoltare nu ar fi fost, însă, atât de semnificativă fără contribuția mediului în care s-a răspândit inițial tehnica de producție.
      În primul rând, partea orientală a Italiei a fost dintotdeauna și continuă să fie caracterizată de precipitații abundente primăvara și toamna, ceea ce a favorizat răspândirea pajiștilor și cultivarea cerealelor (grâu și orz), care constituie baza alimentației bovinelor. Un alt element devenit semnificativ de-a lungul timpului este dezvoltarea cultivării porumbului și deci utilizarea porumbului ca aliment proaspăt și însilozat. De câțiva ani, aria de producție este caracterizată și de culturile de soia, această plantă fiind utilizată ca supliment proteic.
      5.2.   Specificitatea produsului
      
      Principala caracteristică a brânzei „Montasio” este faptul că este potrivită pentru maturarea de durată lungă sau medie. În gama brânzeturilor din Italia, „Montasio” se află printre brânzeturile cu pastă semitare, dar, deoarece poate fi maturată până la 36 de luni, această brânză se poate înscrie și în categoria rarelor brânzeturi cu pastă tare maturate îndelung.
      O altă caracteristică a brânzei „Montasio” constă în dimensiunea formei.
      În plus, în caietul de sarcini al brânzei „Montasio” DOP se menține interdicția referitoare la pasteurizarea laptelui, consecința fiind păstrarea în cea mai mare măsură posibilă a conținutului bacterian spontan al laptelui obținut în aria de producție.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
      
      Faptul că această brânză este potrivită pentru maturarea de durată lungă sau medie este rodul unei tehnologii „fine”. Dozele de fermenți lactici utilizate sunt mici (de aproximativ 1 %), încălzirea se face la temperaturi reduse (între 42 și 48 °C), iar scurgerea și presarea dau pastei o fermitate medie și o umiditate la două luni (care corespunde procentajului minim pentru comercializarea brânzei) de aproximativ 36 %.
      Fără doar și poate, mediul în care s-a dezvoltat brânza „Montasio” deține caracteristici microbiologice propice dezvoltării și răspândirii acestui produs. Brânza „Montasio” este caracterizată de o floră microbiană termofilă care permitea și permite în continuare obținerea unui produs unic printre brânzeturi, de consumat atât proaspăt (în prezent, după minimum 2 luni, deoarece este produsă din lapte nepasteurizat), cât și maturat, care se poate păstra peste 36 de luni fără a se altera, deși își schimbă, cu timpul, proprietățile organoleptice, gustul și mirosul, grație tocmai conținutului bacterian natural al pajiștilor/pășunilor din aria de producție.
      După două luni de maturare, brânza „Montasio” prezintă o fermitate medie și o savoare delicată, care o reflectă pe cea a laptelui din care este obținută. Pe măsură ce continuă maturarea și se concentrează substanțele, brânza „Montasio” dobândește un gust mai marcat și ușor picant, iar pasta devine mai tare și mai friabilă.
      Ca urmare a îmbunătățirii tehnicilor de creștere a animalelor, a eficientizării culturilor și a introducerii unor modalități de mulgere tot mai igienice, s-a simțit nevoia de a îmbogăți laptele doar cu anumite microorganisme adecvate, care favorizează producerea brânzei „Montasio”. Din acest motiv, s-a experimentat și s-a răspândit utilizarea fermenților lactici (bogați în coci și cu puțini bacili), pornindu-se de la laptele obținut în aria de producție.
      
         Trimitere la publicarea caietului de sarcini
      
      [Articolul 5 alineatul (7) din Regulamentul (CE) nr. 510/2006]
      Administrația competentă a lansat procedura națională de opoziție, publicând propunerea de recunoaștere a „Montasio” DOP în Gazzetta Ufficiale della Repubblica Italiana nr. 271 din 21.11.2011.
      Textul consolidat al caietului de sarcini este disponibil la adresa:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      sau accesând direct pagina de internet a Ministerului Politicilor Agricole, Alimentare și Forestiere (www.politicheagricole.it) și făcând clic pe „Qualità e sicurezza” (în partea superioară dreaptă a ecranului) și apoi pe „Disciplinari di Produzione all’esame dell’UE”.
      
         (1)  JO L 93, 31.3.2006, p. 12. Înlocuit de Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (JO L 343, 14.12.2012, p. 1).